**Prva izdaja vprašanj in odgovorov – Brexit**

1. **Pooblastila podjetij iz ZK za carinski postopek 42**

Vprašanje gospodarskega subjekta: Slovensko podjetje ima določena pooblastila za davčno zastopanje v okviru postopka 42 od britanskih podjetij, ki veljajo še v leto 2021. Zanima jih, ali jih morajo uradno preklicati z 31. 12. 2020 ali bodo kot taka zaradi izstopa ZK iz EU prenehala veljati.

Odgovor FURS: Davčna zastopanja (pooblastila) za postopek 42 davčnih zavezancev iz Združenega Kraljestva po koncu prehodnega obdobja (tj. po 31. 12. 2020) ne bodo več veljavna. Zaradi neizpolnjevanja pogojev po 3(2) člena Pravilnika o izvajanju ZDDV-1 v povezavi s 50(2) členom ZDDV-1  bodo tovrstna pooblastila avtomatično prenehala veljati.

Uvoznik iz ZK se bo moral za izvajanje carinskega postopka 42 po 1. 1. 2021 pred tem identificirati za namene DDV in imenovati davčnega zastopnika, ki bo za njegov račun izpolnjeval predpisane obveznosti iz naslova DDV. Pri tem je potrebno upoštevati, da gre v tem primeru za novo davčno zastopanje in da imenovanje davčnega zastopnika za davčnega zavezanca iz tretje države ni enako davčnemu zastopanju za postopek 42/63 za davčnega zavezanca iz druge države članice.

1. **Registracija in identifikacija gospodarskega subjekta (EORI)**

Vprašanje gospodarskega subjekta: Kateri gospodarski subjekt potrebuje EORI številko in kako jo pridobi.

Odgovor FURS: Vsak gospodarski subjekt, ki želi vlagati carinske deklaracije oz. izvajati carinske formalnosti, si mora predhodno pri pristojnem organu pridobiti številko EORI. Ob koncu prehodnega obdobja številke EORI, izdane v ZK, v EU ne bodo več veljavne.

Gospodarskim subjektom, ki so ustanovljeni v Sloveniji in slovenskim fizičnim osebam, ni potrebno vlagati nobenih zahtevkov za pridobitev EORI številke. Številka EORI je za gospodarske subjekte enaka veljavni davčni številki s predpono SI, za fizične osebe je enaka veljavni davčni številki s predpono SI in na koncu s črko O.

1. **Proforma račun in konsignacija v ZK**

Vprašanje gospodarskega subjekta: Ali lahko gospodarski subjekt za blago, ki se bo pošiljalo v ZK po 1. 1. 2021, uporabi proforma račun, ter uporaba konsignacijskega skladišča.

Odgovor FURS: Za blago, ki se bo pošiljalo v ZK po 1. 1. 2021, bo potrebno izvesti izvozne carinske formalnosti. Carinski deklaraciji se mora med drugim predložiti ustrezen komercialni dokument, ki je lahko tudi proforma račun. Carinska zakonodaja ne pozna izraza konsignacijsko skladišče, takšno blago bo lahko v ZK vneseno v carinsko skladišče ali dano v kakšen drug carinski postopek (npr. sprostitev blaga v prost promet).

1. **Izdaja potrdil o poreklu blaga**

Vprašanje gospodarskega subjekta: Ali se za odpreme v GB po 1. 1. 2021 predvideva izdaja potrdil o poreklu in če da katerega. Kakšno potrdilo o poreklu se predvideva, če pride do podpisa prostotrgovinskega sporazuma.

Odgovor FURS: Pogajanja za sklenitev dogovora o prihodnjem partnerstvu med EU in Združenim kraljestvom še potekajo. Ko bosta EU in Združeno kraljestvo sklenila preferencialni trgovinski sporazum, se bodo lahko uporabljala pravila o poreklu iz tega sporazuma, ko bodo le-ta začela veljati. Glede na informacije, s katerimi trenutno razpolagamo, se bo na osnovi Sporazuma o novem partnerstvu z Združenim kraljestvom Velika Britanija in Severna Irska za dokazovanje preferencialnega porekla blaga v EU uporabljala navedba o poreklu (carinski organi naj ne bi izdajali dokazil o preferencialnem poreklu).

1. **Sistem diagonalne kumulacije v pan-evro-mediteranskem območju za ZK**

Vprašanje gospodarskega subjekta: Ali bo GB vključena v katerokoli od kumulacij porekla oz. bo to pogojeno s sklenitvijo prostotrgovinskih sporazumov z vsemi državami, ki v kumulacijah porekla sodelujejo?

Odgovor FURS: Za zdaj (ko še potekajo intenzivna pogajanja z Združenim kraljestvom) se še ne ve, ali se bo Združeno kraljestvo vključilo v sistem diagonalne kumulacije v pan-evro-mediteranskem območju (kar bi ob izpolnitvi vseh ustreznih predpostavk lahko omogočilo diagonalno kumulacijo) oziroma se še ne ve, ali bo možna diagonalna kumulacija izven PEM-a, ali pa bo veljala le bilateralna kumulacija porekla blaga.

1. **Odprema blaga za ZK in Irsko**

Vprašanje gospodarskega subjekta: Na kamionski odpremi je kombinirano blago za 2 prejemnika, prejemnika v ZK in na Irskem. Ali je mogoče kombinirati blago na tak način tudi po Brexitu?

Odgovor FURS: Tudi po koncu prehodnega obdobja je možno, ob upoštevanju spodaj navedenega, kombinirati prevoz blaga na enem tovornem vozilu za enega prejemnika v Združenem kraljestvu in drugega prejemnika na Irskem/Severnem Irskem. Ponujata se dve možnosti:

* Tranzitna deklaracija T1 (blago za ZK) + dokazilo o unijskem statusu T2L (blago za IE/NI)) ali
* Tranzitna deklaracija T1 (blago za ZK) + tranzitna deklaracija T2 (blago za IE/NI)).

Priporočamo drugo možnost, saj se v tem primeru unijsko blago v okviru skupnega tranzitnega postopka (T2) celotno pot prevaža z enim tranzitnim dokumentom npr. iz Slovenije preko ZK (brez NI) do IE/NI. Če se blago prevaža skupaj pod carinsko oznako, ki se odstrani v ZK, je potrebno pri carinskih organih ZK poskrbeti za namestitev novih plomb.

Za blago je potrebno ob izstopu/vstopu iz Unije vložiti tudi varnostne podatke, ki so potrebni za izvedbo analizo tveganja. Varnostni podatki se lahko vložijo tudi v okviru carinske deklaracije.

1. **Odprema blaga na Irsko/Severno Irsko**

Vprašanje gospodarskega subjekta: Prejemnik blaga je na Irskem, plačnik (naročnik=kupec) pa je podjetje v ZK. To ostaja intrakomunitarna dobava, kako pa je potrebno zaračunati DDV za takšno blago (z ali brez slovenskega davka).

Odgovor FURS: Za blago, ki se odpremlja prejemniku v Združeno kraljestvo - ZK (brez Severne Irske - NI), morajo biti izvedene izvozne formalnosti. Potem ko je bilo blago prepuščeno v izvoz, je le-to lahko odpremljeno iz Unije v ZK v okviru zunanjega skupnega tranzitnega postopka (T1 v NCTS). V tem primeru bo v vlogi carinskega urada izstopa nastopil carinski urad odhoda tranzitne operacije (npr. v Ljubljani), kjer se izvedejo formalnosti ob izstopu blaga iz carinskega območja Unije.

Kadar pa se blago odpremlja prejemniku na Irsko (IE) ali Severno Irsko (NI), izvozne formalnosti za blago niso potrebne, saj se Severna Irska obravnava kot država članica EU (tj. se obravnava kot del carinskega območja Unije). Če se bo blago za IE/NI prevažalo (kombinirano) preko Združenega kraljestva (brez NI), bo potrebno pri ponovnem vstopu iz ZK na Irsko ali Severno Irsko, dokazovati unijski status tega blaga, in sicer:

* Carinski status unijskega blaga se lahko dokazuje z enim od sredstev iz člena 199 Izvedbene Uredbe, št. 2015/2447. Najpogosteje se uporablja dokazilo v obliki dokumenta T2L. V tem primeru bo potrebno ob vstopu na carinsko območje ZK blago dati v skupni tranzitni postopek (T1) do izstopa in ponovnega vstopa v IE/NI.
* Druga ekvivalentna možnost je, da se unijsko blago da v notranji tranzitni postopek (T2) in se tako giblje od ene do druge točke na carinskem območju Unije in prehaja preko države/ozemlja zunaj carinskega območja Unije, ne da bi pri tem izgubilo svoj status.

Če bo blago dobavljeno na Severno Irsko, se bo štelo, da je opravljena dobava blaga znotraj Unije, in če bodo izpolnjeni pogoji iz 46. člena ZDDV-1, bo oproščena plačila slovenskega DDV. Pri tem mora imeti davčni zavezanec iz Severne Irske veljavno identifikacijsko številko za DDV s predpono XI. Če bo blago dobavljeno v Združeno kraljestvo, bo šlo za izvozno dobavo (oproščeno plačila DDV v skladu z 52. členom ZDDV-1), ki bo podvržena carinskemu nadzoru kot zgoraj navedeno.

1. **Carinski postopek za pošiljke v Združeno kraljestvo po 1. 1. 2021**

Vprašanje gospodarskega subjekta: Ali bo s 1. 1. 2021 sledil carinski postopek za pošiljke v Združeno kraljestvo?

Odgovor FURS: S 1. 1. 2021 bodo gospodarski subjekti iz EU, ki trenutno distribuirajo izdelke v ZK, postali izvozniki. Za iznos blaga iz carinskega območja Unije je potrebno opraviti izvozne formalnosti. To pomeni, da se pri carinskem uradu izvoza vloži izvozna carinska deklaracija in predloži blago. Ker zakonodaja predpisuje, da mora biti pred izstopom iz Unije vložena tudi izstopna skupna deklaracija z varstvenimi in varnostnimi podatki, se lahko namesto nje te podatke zajame že v izvozni carinski deklaraciji.

Navedeno pa ne velja za pošiljke na Severno Irsko, saj se v primeru, da prejemnik razpolaga z veljavno XI številko takšna dobava blaga obravnava po pravilih EU DDV kot dobava blaga znotraj Unije, v zvezi s katero mora podjetje predložiti rekapitulacijsko poročilo (enako kot sedaj, samo da bo podjetje imelo identifikacijsko številko za DDV s predpono XI in ne več s predpono GB).

1. **Status izdelkov na konsignaciji pri partnerjih v Združenem kraljestvu**

Vprašanje gospodarskega subjekta: Kakšen status dobijo izdelki, ki so sedaj na konsignaciji pri partnerjih v Združenem kraljestvu? *Ali se morajo izdelki na konsignaciji v ZK zafakturirati in tudi ocariniti?*

Odgovor FURS: Konsignacijske zaloge v ZK se smatrajo za blago v prostem prometu v ZK, ki se lahko naprej prodaja po območju ZK brez carinskih formalnosti. Z vidika EU se bodo po 1. 1. 2021 štele kot neunijsko blago. Če se bo blago ali del blaga po koncu prehodnega obdobja vrnil nazaj v EU, se uporabijo določbe o vrnjenem blagu iz člena 203 CZU. Blago se lahko uvozi v EU s popolno oprostitvijo uvoznih dajatev in DDV v obdobju treh let od dobave v ZK. Gospodarski subjekt mora zagotoviti ustrezna dokazila, da je bilo unijsko blago:

− prepeljano v ZK pred koncem prehodnega obdobja ter

− se v nespremenjenem stanju vrača pošiljatelju nazaj v Unijo.

Za dokazila, da je bilo unijsko blago vneseno v ZK pred koncem prehodnega obdobja se lahko ob carinjenju uporabijo potrjena prevozna listina, račun, zakupna pogodba ali drug ustrezen dokument.

Če bo slovenski davčni zavezanec opravil prodajo tega blaga po 1. 1. 2021 na ozemlju ZK, se bodo upoštevala pravila o izdajanju računov, kot so določena v ZK, razen v primeru, da gre za blago na Severnem Irskem.

1. **Višina carinskih dajatev za uvoz izdelkov po 1. januarju 2021 iz ZK**

*Vprašanje gospodarskega subjekta: Kako kaže s carinami na oblačila, obutev in ostale tekstilne izdelke?*

Odgovor FURS: Višina carinskih dajatev za uvoz izdelkov po 1. januarju 2021 iz ZK bo odvisna od tega, ali bo ZK z Evropsko unijo sklenilo dogovor o prihodnjem partnerstvu. V primeru, da sporazum ne bo sklenjen, se bodo uporabljale konvencionalne stopnje carinskih dajatev za tretje države.

Na spletni strani FURS <https://www.fu.gov.si/carina/podrocja/potniki/#c4721> je priložen Seznam blaga, ki se najpogosteje uvaža, s stopnjami. Carinske stopnje so odvisne predvsem od materialov, iz katerih so tekstilni izdelki oz. obutev narejeni in so konkretno navedeni na omenjenem seznamu.